דפדפן יאנדקס

דפדפן יאנדקס (ברוסית: Яндекс.Браузер) הוא דפדפן מבית חברת יאנדקס שהושק באוקטובר 2012.

הדפדפן יצא ל-Windows ולמערכת ההפעלה OS X ב-1 באוקטובר 2012 כשהגרסאות למערכות Android ו-iOS פורסמו ב-18 ביוני 2013. ב-30 בספטמבר 2014, במהלך כנס YaC, הוצגה גרסת-בטא עבור Linux. החל מגרסת 13.10 כל גרסה כוללת שנת הוצאה וחודש הוצאה, כך למשל גרסת 14.5 משמעותה שהגרסה יצאה במאי 2014.

הדפדפן מכיל תוסף קורא קובצי PDF ומסמכי משרד (החל מגרסת 14.2), נגן מדיה תומך Adobe Flash Player, בעל תכונת סנכרון סיסמאות ומילוי אוטומטי. לדפדפן ישנה מערכת אבטחה בשם Protect. Protect כוללת תכונות הצפנת נתונים שמועברים באמצעות ערוצי WiFi; אבטחת סיסמאות; טכנולוגיית הגנה מווירוסים ותוכנת גלישה בטוחה, SafeBrowsing. בעת גלישה ברשת אלחוטית פתוחה, או רשת המשתמשת בהגנת WEP חלשה, הדפדפן של יאנדקס מצפין אוטומטית את התעבורה בין המשתמש לאתרי HTTP. כתוצאה מכך, ישנה התראה בעת ניסיון המשתמש להכניס סיסמה באתר המוגדר כלא בטוח. בנוסף, בעת גלישה סלולרית, אם המשתמש גולש באתר הדורש תשלום מקוון, יאנדקס תקפיץ הודעת התראה ותבקש לאשרר שוב את התשלום. הדפדפן גם סורק קבצים שהורדו ויתריע אם ישנו קובץ חשוד ויחסום גישה לאתרים שדווח אודותיהם שהם משמשים להונאות. לדפדפן קיימת גם תכונה של מילוי חכם אוטומטי.

לדפדפן יכולת לקרוא מסמכים בפורמט doc, docx, rtf, ppt, pptx, pdf; וכן קובצי ePub, fb2 ו-fb2.zip, כך שאפשר להשתמש בו כקורא ספרים אלקטרוניים.

הדפדפן מסוגל להשתמש גם בתוספים של גוגל כרום וגם של Opera.

אליסה, העוזרת הווירטואלית האישית, מובנית כתוכנה בדפדפן של יאנדקס החל מאוקטובר 2017.

קישורים חיצוניים

הערות שוליים

יאנדקס
דפדפנים
תוכנות שהושקו ב-2012
תוכנה חינמית